JY LEES NOU Die krag van woorde
Die regte woorde uit ’n onderwyser se mond kan ’n kind maak en die verkeerde woorde kan hom breek, sê ons onderwysblogger.
WAARUIT bestaan ’n onderwyser se dagtaak hoofsaaklik? Woorde!
Woorde om die leerders te groet
Woorde om te dissiplineer
Woorde om te reël en organiseer
Woorde om moeilike vakinhoude te verduidelik
Woorde om te troos en te bemoedig
Woorde om so nou en dan ’n grappie te maak
Woorde om langs die sportveld te ondersteun
Woorde om die senuwees agter die verhoog tot bedaring te bring
Kwaai woorde, hulpwoorde, toemaarwoorde, soms seermaakwoorde . . .
Soms moet ons te midde van elke dag se gejaag stil word en ’n paar minute lank fokus op die dinge wat werklik belangrik is.
Dink terug aan jou eie skooldae en die woorde van ’n onderwyser wat jou altyd sal bybly . . . hetsy omdat dit baie vir jou beteken het, of omdat dit dalk vir altyd ’n letsel op jou gemoed gelaat het.
Sulke nadenke laat ’n mens net weer besef dat die woorde wat uit jou mond kom ’n kind kan maak of breek, en daarom moet ons tog só versigtig wees wat ons sê.
Aan die ander kant is dit ook waar dat ’n onderwyser se woorde maklik deur leerders verdraai word om hulle te pas of hulle uit die moeilikheid te hou. Om nie eens te praat van stories wat ’n onderwyser kwansuis sou vertel het nie . . .
Maar kom ons fokus op die positiewe. Kom ons as onderwysers gebruik ons woorde om die leerders in ons klasse op te bou en aan te moedig. Dat die leerders wat nou in ons klasse sit, oor ’n paar jaar as volwassenes sal terugdink en sal sê: “Ek sal nooit die woorde van my juffrou of meneer vergeet nie, en ek besef nou wat die waarde daarvan was en dat dit die waarheid is.”
Kom deel in die pret!